KOMMISSIONENS BESLUTNING af 25. februar 1997 om ændring af beslutning 96/659/EF om beskyttelsesforanstaltninger mod Krim-Congo hæmorrhagisk feber i Sydafrika (EØS-relevant tekst) (97/183/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), senest ændret ved direktiv 96/43/EF (2), særlig artikel 18, stk. 7,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), senest ændret ved direktiv 96/43/EF, særlig artikel 19, stk. 7, og

ud fra følgende betragtninger:

Der er bekræftet udbrud af Krim-Congo hæmorrhagisk feber i Sydafrika;

ved Kommissionens beslutning 96/659/EF (4) blev import af levende strudsfugle og kød af strudsfugle fra Sydafrika forbudt, indtil situationen var afklaret;

ny videnskabelig forskning har gjort det muligt at skaffe klarhed over risikoen i forbindelse med import af levende strudsfugle og kød af strudsfugle; beslutning 96/659/EF kan nu ændres, så der tages hensyn til den erhvervede viden;

beslutningen bør dog nu udvides, så den kommer til at dække alle områder, hvor denne sygdom kan forekomme;

kapitel III i Rådets direktiv 91/494/EØF (5) indeholder de generelle dyresundhedsmæssige regler for indførsel af fjerkrækød fra tredjelande; der er endnu ikke vedtaget nærmere veterinærbetingelser og bestemmelser om sundhedscertifikater, når det gælder kød af strudsfugle;

kapitel III i Rådets direktiv 90/539/EØF (6) indeholder de generelle dyresundhedsmæssige regler for indførsel af levende fjerkræ fra tredjelande; der er endnu ikke vedtaget nærmere veterinærbetingelser og bestemmelser om sundhedscertifikater, når det gælder strudsfugle;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 96/659/EF foretages følgende ændringer:

1) I titlen udgår »Sydafrika«.

2) I artikel 1 ændres »Sydafrika« til »lande i Asien og Afrika«.

3) Artikel 2 affattes således:

»Artikel 2

1. Som undtagelse fra artikel 1 kan medlemsstaterne tillade import af kød af strudsfugle, forudsat at bestemmelserne i bilag I foruden kravene i direktiv 91/494/EØF er overholdt.

2. Som undtagelse fra artikel 1 kan medlemsstaterne tillade import af strudsfugle, forudsat at bestemmelserne i bilag II foruden kravene i direktiv 90/539/EØF er overholdt.«

4) Artikel 3 udgår.

5) Som bilag I og II indsættes:

»BILAG I

KØD AF STRUDSFUGLE

Den kompetente myndighed sørger for, at strudsfuglene isoleres i omgivelser, der er sikret mod gnavere og er fri for tæger, i mindst 14 dage inden slagtning.

Inden dyrene flyttes til de tægefri omgivelser, skal de enten undersøges til kontrol af, om de er fri for tæger, eller behandles, så det sikres, at alle tæger på dem er dræbt. Behandlingen skal angives på importcertifikatet. Efter behandlingen må der ikke kunne påvises restkoncentrationer i kødet.

Hvert parti strudsfugle skal undersøges for tæger inden slagtning. Hvis der påvises tæger, skal hele partiet atter anbringes i isolation inden slagtning.

BILAG II

LEVENDE STRUDSFUGLE

Den kompetente myndighed sørger for, at strudsfuglene isoleres i omgivelser, der er sikret mod gnavere og er fri for tæger, i mindst 21 dage inden eksport.

Inden dyrene flyttes til de tægefri omgivelser, skal de behandles, så det sikres, at alle ektoparasitter på dem dræbes. Efter 14 dage i tægefri omgivelser underkastes strudsfuglene en kompetitiv ELISA for antistoffer mod Krim-Congo hæmorrhagisk feber. Alle dyr, der anbringes i isolation, skal reagere negativt på prøven. Ved ankomsten til Fællesskabet skal behandlingen for ektoparasitter og den serologiske undersøgelse gentages.«

Artikel 2

Medlemsstaterne ændrer de foranstaltninger, de anvender for import af strudsfugle og kød af strudsfugle, for at bringe dem i overensstemmelse med denne beslutning. De underretter Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 25. februar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 56.

(2) EFT nr. L 162 af 1. 7. 1996, s. 1.

(3) EFT nr. L 373 af 31. 12. 1990, s. 1.

(4) EFT nr. L 302 af 26. 11. 1996, s. 27.

(5) EFT nr. L 268 af 24. 9. 1991, s. 35.

(6) EFT nr. L 303 af 31. 10. 1990, s. 6.